ET Euroopa Liidu Teataja L 132/36

EFTA JÄRELEVALVEAMETI OTSUS

nr 394/06/COL,

13. detsember 2006,

millega kiidetakse heaks Norra esitatud ajakohastatud kava kõigi kalade kõrvaldamiseks lõhe nakkavasse kehvveresusse (ISA) nakatunud Norra kalakasvandustest

EFTA JÄRELEVALVEAMET,

VÕTTES ARVESSE Euroopa Majanduspiirkonna lepingut (edaspidi „EMP leping”), eriti selle artiklit 109 ja protokolli nr 1,

VÕTTES ARVESSE EFTA riikide vahelist lepingut, millega asutatakse EFTA järelevalveamet ja kohus, eriti selle artikli 5 lõike 2 punkti d ja protokolli nr 1,

VÕTTES ARVESSE EMP lepingu I lisa I peatüki punktis 3.1.7 nimetatud akti – Nõukogu direktiiv 93/53/EMÜ, 24. juuni 1993, millega kehtestatakse minimaalsed ühenduse meetmed teatavate kalahaiguste tõrjeks –, nagu seda on muudetud ja nagu seda on kohandatud EMP lepinguga selle protokolli nr 1 alusel, eriti kõnealuse direktiivi artikli 6 punkti a esimest taanet,

VÕTTES ARVESSE EFTA järelevalveameti 14. juuli 2004. aasta otsust 196/04/COL, millega kaupade vaba liikumise eest vastutavale liikmele tehakse ülesandeks võtta vastu teatavad otsused ja meetmed, eriti selle punkti 1,

ning arvestades järgmist:

Kõnealuse direktiivi artikli 6 punkti a esimeses taandes on sätestatud, et lõhe nakkava kehvveresuse (ISA) puhangu tõrjumiseks tuleb nakatunud kasvandusest kõik kalad kõrvaldada kooskõlas kavaga, mille on kehtestatud riiklik ametiasutus ja heaks kiitnud EFTA järelevalveamet (edaspidi „järelevalveamet”).

EMP lepingu I lisa I peatüki punktis 3.2.29 nimetatud aktiga – Komisjoni otsus, 13. juuni 2003, lõhelaste nakkava kehvveresuse (ISA) esinemise kahtluse või kinnitamise korral tsoonideks jaotamise ja ametliku järelevalve kriteeriumite kehtestamise kohta – on ette nähtud proovivõtuplaanid ja diagnostikameetodid lõhelaste nakkava kehvveresuse avastamiseks ja kinnitamiseks ning lõhelaste nakkava kehvveresuse esinemise kahtluse või kinnitamise korral tsoonideks jaotamise ja ametliku järelevalve kriteeriumid.

Järelevalveamet kiitis 9. septembri 2004. aasta otsusega nr 226/04/COL heaks Norra esitatud kava kõigi kalade kõrvaldamiseks lõhe nakkavasse kehvveresusse nakatunud Norra kalakasvandustest.

Norra taotles 21. märtsi 2006. aasta kirjaga järelevalveameti heakskiitu teatavate muudatuste suhtes, mida ta kavatseb teha järelevalveameti 9. septembri 2004. aasta otsusega nr 226/04/COL heakskiidetud kavas kõigi kalade kõrvaldamiseks lõhe nakkavasse kehvveresusse nakatunud Norra kalakasvandustest.

EFTA järelevalveamet on tihedas koostöös Euroopa Komisjoniga vaadanud läbi Norra esitatud muudatused, võttes arvesse ajakohaseid teaduslikke ja tehnilisi tõendeid.

Kalade kõrvaldamisel tuleb eesmärgiks seada, et haigus ei leviks edasi teistesse kalakasvandustesse ega haigusele vastuvõtlikele looduslikele populatsioonidele.

Kalade kõrvaldamisel tuleb aluseks võtta haiguse edasise leviku riski analüüs, mis käsitleb muu hulgas haiguspuhangu tõenäosust ja muid riski mõjutavaid asjaolusid, ja arvesse tuleb võtta seniseid kogemusi ja teaduslikke tõendeid.

Läbivaatamise tulemusel leitakse, et muudatused, mida Norra kõnealuses kavas teha kavatseb, vastavad sellisele kavale esitatud nõuetele ja tuleb seepärast heaks kiita.

EFTA järelevalveamet suunas otsusega nr 314/06/COL küsimuse EFTA järelevalvekomiteed abistavale EFTA veterinaarkomiteele.

EFTA järelevalvekomiteed abistava EFTA veterinaarkomitee ettepaneku kohaselt ja õiguskindluse tagamiseks tuleks kõnealusesse otsusesse lisada uus punkt, milles märgitakse, et järelevalveameti 9. septembri 2004. aasta otsus nr 226/04/COL on kehtetuks tunnistatud.

Käesolevas otsuses esitatud meetmed on kooskõlas EFTA järelevalveametit abistava EFTA veterinaarkomitee arvamusega,

ON VASTU VÕTNUD KÄESOLEVA OTSUSE:

1. Norra esitatud ajakohastatud kava kõigi kalade kõrvaldamiseks lõhe nakkavasse kehvveresusse nakatunud Norra kalakasvandustest kiidetakse heaks.

2. EFTA järelevalveameti 9. septembri 2004. aasta otsus nr 226/04/COL, millega kiidetakse heaks Norra esitatud kava kõigi kalade kõrvaldamiseks lõhe nakkavasse kehvveresusse nakatunud Norra kalakasvandustest tunnistatakse kehtetuks.

3. Käesolev otsus jõustub 13. detsembril 2006.

4. Käesolev otsus on adresseeritud Norrale.

5. Otsus on autentne inglise keeles.